Túrakód: F\_Berek-24,5 / Táv.: 24,5km / Frissítve: 2022-01-27

Túranév: Terepfutó / Berek-24,5 km

Teljesítménytúránk 6 résztávból áll.

 Teljesítése 7 ellenőrzőpont-igazolást igényel.

A rajt és a cél ugyanott található.

*(Szentes-Berek. A településrész ÉK-i sarkánál a lakott területre bevezető út DK-i oldalán, az első kiágazó földút ÉK-i szegletében, egy akácfán.)*

Kódja: Berek/R-C

Elhelyezkedésének koordinátája: N46 37.569 E20 13.802

Megközelítése *(a város felől)* a 451-es főút *(elkerülői út)* keresztezését követően 1,1 km-re!

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

1. résztáv: /Berek / R-C - Berek / 1/

A Berek/R-C QR-kód beolvasását követően lefelé, a DK-i irányban futó, murvás úton induljunk! E kezdeti szakaszon, jobbunkon a lakott terület szélső házai, tanyái húzódnak. Az út egy jobbos kanyarulatot követően felvezeti a túrázót a párhuzamosan futó „aszfaltcsík” végéhez. Ebben a kereszteződésben balra *(DK)* fordulva, majd rögtön ezután szintén balra tartva (követve a nyomvonal instrukcióit) jutunk ki a kaszáló szélén futó túraútvonalra. Lassan elhagyjuk a lakóépületeket is, és csak a vadon és művelt terület vesz körül bennünket.

Elérve a jobbunkon induló csatorna végpontjához, a földutak kereszteződéséhez, a nyomvonalak találkozásához, balra *(K)* kell fordulnunk. Az erdősávhoz és a töltéshez érve, eleinte az alján, majd később a tetején vezet a túra útvonala. Amint kiérünk az akácok között a vasúti töltésig, az úttól jobbra *(DDK)*, már le is zárul a szakasz a Berek/1 pont elérésével.

2. résztáv: /Berek / 1 - Berek / 10/

QR-kód beolvasását követően D-re, a vasúti átjáró irányába induljunk! Elérve a földutak kereszteződését, jobbra *(NY)*, és az itt „Y”-ban kettéágazó úton is a jobboldali ágban haladva menjünk a lejtős részre. Leérve, a nyomvonalat követve balra *(DDNY)* haladjunk a tanyatelek mellett a földút mentén, odébb már füvesebb szakaszon. A harmadik dűlőúton visz a túra jobbra, NY-i irányba. Az aktuális ellenőrzőpont *(Berek/10)* az út kiágazását követően található 225 m-re, balról *(DDNY)*, egy öreg fűzfa tőrzsén. *(E pont időnként kissé nehezebben szembetűnő a fa környezetében lévő növényzet miatt.)*

3. résztáv: /Berek / 10 - Berek / 12/﻿

Kódolvasást követően eddigi irányunkba haladjunk, egész a merőlegesen futó földútba történő betorkollásig. Közben keresztezzük a Kontra csatornát, valamint egy kisebb emelkedőt is leküzdünk.

A keresztező földúton balra *(DDNY)*, majd 200 m-rel odébb, az első lehetőségnél jobbra *(NYÉNY)* kell fordulni a földútra. E szakaszon kiszélesedik a „sztráda” alattunk. A fasornál elért kereszteződésben jobbra *(ÉNY)* fordulva vezeti a túrázót a nyomvonal, balunkon a fasorral. A földút vonalvezetését követve jutunk le a Kurcán átvezető hídig, melyen át is kell kelnünk. A „folyó” túlsó partján vezet a túra nyomvonala, balra *(D)* fordulva a hídfő elhagyása után. Hagyjuk, hogy a vízparton futó út vezessen bennünket. Odébb, eltávolodva a horgászhelyeket biztosító vízparti sávtól, megkerülve egy tanyatelket, a Sebesfoki belvízcsatorna keresztezését követően érünk ki a Tisza töltésére vezető aszfaltcsíkra. Itt szűk 900 m-ig szilárdburkolat kerül alánk. Letérnünk rézsútosan, jobbra *(NYÉNY)* kell, ismét földútra a második lehetőségnél. Az ellenőrzőpont *(Berek/12)* beljebb, a kaszáló egy szűkületi átkelésénél, egy akácfán található, jobbról.

4. résztáv: /Berek / 12 - Berek / 8/﻿

Csekkolás után a gyepes terület további részén a track segíti át a túrázót, melyet e szakaszon lazábban kell értelmezni az évről-évre kissé jobban kitaposott nyomvonalak miatt. Elérve a földutak kereszteződését a balról elhelyezkedő régi tanyatelek mellett *(melyet mára csak a sűrű fás, cserjés terület jelez)*, balra kell *(NYÉNY)* kell fordulni, és a gátig ezen haladni. A töltéskoronára felküzdve magunkat jobbra, É felé haladjunk, egészen a következő rámpáig *(itt-ott rálátva a Lándor-tó víztükrére)*. Itt a mentett oldalon, a töltés lábánál haladva tudunk elmenni a Sulymos-tó NY-i vége mellett. Ezt követően a track füves földúton vezeti a túrázót, átvágva egy hangulatos kaszálón. A keresett ellenőrzőpont *(Berek/8)* a füves terület É-i szélén, az erdő DK-i sarkán, egy akácfán található.

5. résztáv: /Berek / 8 - Berek / 9/﻿

Továbbhaladva a földutak hálózatában, ismét a nyomvonal követés lesz a helyes út eldöntésében a jó megoldás. A szakaszon csak két jelentősebb *(derékszögű)* irányváltás van, de ezek helyének eldöntésében igényel figyelmet a kijelző. Az utolsó terepi ellenőrzőpont *(Berek/9)* a hosszabb egyenes szakasz végénél, a jobbunkon húzódó csatorna partján, egy fűzfán bújik meg.

6. résztáv: /Berek / 9 - Berek / R-C/﻿

Továbbindulva, jobbra *(D)* fordulva, és visszatérve a kijelző figyelemmel kísérésére, egy derékszögű balos *(K)* fordulat választja el a túrázót a Kurca partjának ismételt elérésétől. Odaérve, már látható a Berki zsilip szerkezete, melyen az út is átvezet. A túlsó oldalon, a vízparttal párhuzamosan futó út *(DDK)* az, melyen visszajutunk a kiindulási pontra, mely most célként szolgál *(Berek/R-C)*.

Ne felejtsük el, most is kezelnünk kell a teljesítésigazolást az általunk választott módon!

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*